**Το πιο γλυκό ψωμί- Ανάλυση**

**Θέματα:**

1) Η τεμπελιά και η έλλειψη ενδιαφερόντων κάνει τον άνθρωπο δυστυχισμένο,

2) Το ψωμί στο καθημερινό τραπέζι αποκτά μεγαλύτερη αξία όταν  ο άνθρωπος έχει κοπιάσει για να το αποκτήσει,

3) Η δουλειά και η δημιουργία προσφέρει στον άνθρωπο ικανοποίηση και χαρά.

**Βασική ιδέα**: Η αξία της εργασίας για τον άνθρωπο.

**Ενότητες**

**1η Ενότητα:**«Κάποτε ήταν….που λέει ο λόγος», Η ανορεξία του βασιλιά και η δυστυχία της απραξί-ας.

**2η Ενότητα**: « Οπού κάποια μέρα….τότε θα γιατρευτείς», Η διάγνωση και η συμβουλή του σοφού γέ-ροντα.

**3η Ενότητα** : «Από την ίδια μέρα….και περίμενε», Η λανθασμένη εφαρμογή της συμβουλής του σοφού γέροντα.

**4η Ενότητα**:«Άκουσέ με βασιλιά μου…του απάντησε κείνος», Η δοκιμασία του βασιλιά.

**5η Ενότητα :**«Σε λίγο βγήκανε τα καρβέλια…κι εμείς έτσι», Η γιατρειά του βασιλιά.

**Η ανωνυμία των προσώπων, η απουσία συγκεκριμένου τόπου και χρόνου:**

Τα πρόσωπα είναι ανώνυμα. Επίσης ο τόπος και ο χρόνος του παραμυθιού είναι άγνωστοι. Έτσι το παραμύθι μας αποκτά διαχρονική αξία, δηλαδή αυτό που θέλει να μας διδάξει, η αξία δηλαδή της εργασίας στη ζωή μας, ίσχυε στο παρελθόν, ισχύει στο παρόν και θα ισχύει και στο μέλλον.

**Χαρακτηρισμός προσώπων:**

**Βασιλιάς:** είναι τεμπέλης, αδρανής, νωθρός, αδιάφορος για τον λαό του, γκρινιάρης, παράξενος, ιδιότροπος και αυταρχικός. Οκνηρός, απαιτητικός, αυταρχικός, απειλητικός, αναγκάζεται να γίνει υπάκουος και εργατικός και τελικά ευτυχισμένος.

**Γέροντας**: είναι εργατικός, σοφός, προνοητικός, ατρόμητος στις απειλές, ήρεμος και ψύχραιμος. Έμπειρος, ,δημιουργικός ,υπομονετικός

**Χρονική εξέλιξη της ιστορίας**: Τα γεγονότα παρουσιάζονται με τη χρονολογική σειρά.

**Κοινό σημείο βασιλιά -γέροντα:** Αν και είναι αντίθετοι στον τρόπο ζωής και στις αντιλήψεις, ο βασιλιάς και ο γέρος σοφός, μετά το τέλος της δοκιμασίας ταυτίζονται, γιατί συμφωνούν για την αξία της εργασίας.

**Αφηγηματικοί τρόποι:**

**Αφήγηση**: δίνεται η εξέλιξη του παραμυθιού και μάλιστα με γρήγορη διαδοχή των γεγονότων. Για παράδειγμα «Κάποτε ήταν ένας πλούσιος βασιλιάς…»

**Διάλογος**: δίνονται καθαρότερα στοιχεία της προσωπικότητας, των σκέψεων και των ενεργειών των προσώπων.

**Περιγραφή:** μπλέκεται με την αφήγηση (η μεταμφίεση του βασιλιά σε φτωχό).

**Αφηγητής:** παντογνώστης, αφήγηση σε γ πρόσωπο

**Ο αφηγητής**: Tριτοπρόσωπος παντογνώστης εκτός από ένα δυο σημεία που απευθύνεται στους ακροατές του, οπότε είναι πρωτοπρόσωπος (για παράδειγμα, «Κι ο βασιλιάς παιδί μου….»). Ο αφηγητής έχει απλό λόγο, καθημερινό και αφηγείται σε απλή, καθημερινή γλώσσα.

**Γλώσσα :** Απλή και φυσική, με τη ζωντάνια και την αμεσότητα που διαθέτει ο προφορικός λόγος. Λέξεις κεφαλλονίτικης διαλέκτου.

**Σχήματα λόγου- εκφραστικά μέσα:**

**Μεταφορές**: π.χ. «Έπεσαν με τα μούτρα στη δουλειά»

**Παρομοίωση:** π.χ. « σαν πεινασμένος λύκος»

**Υπερβολή:** «ούτε το μικρό μου δαχτυλάκι δεν κουνώ»

**Εικόνες :** «Φόρεσε κι αυτός φτωχικά ρούχα..»( οπτική), « άρχισε να βγαίνει από τον φούρνο η μυρωδιά τους» (οσφρητική)

**Ειρωνεία:** «Φαίνεται ότι το ψωμί που σου ζύμωσαν δεν ήταν τόσο γλυκό όσο έπρεπε…»

**Επανάληψη**: «Κάποτε ήταν ένας πλούσιος βασιλιάς, πολύ πλούσιος».

**Αναδίπλωση**: «που ό, τι επιθυμούσε η καρδιά του το ΄χε .Όλα τα είχε.»

**ΔΟΜΗ ΠΑΡΑΜΥΘΙΟΥ**

Στα παραμύθια παρατηρούμε συνήθως τα ακόλουθα στοιχεία-στάδια στην εξέλιξη της διήγησης:

**Σκοπός – αναζήτηση** (στα παραμύθια υπάρχει πάντα κάποιος σκοπός, στόχος ή κάποιο πράγμα, κάποιο πρόσωπο, ή κάποια κατάσταση, δηλαδή κάποιο αντικείμενο αναζήτησης πχ να γίνει καλά, να βρει την ευτυχία, να βρει το αθάνατο νερό, να βρει και να σώσει την βασιλοπούλα από κάποια συμφορά, κλπ)

**Δοκιμασίες** (ο ήρωαςσυχνά αντιμετωπίζει κάποιες δοκιμασίες, προκειμένου να πετύχει το σκοπό του, όπου ο βοηθός του συμπαραστέκεται και ο αντίπαλος τον εμποδίζει – πολλές φορές είναι 3 (παραμύθι βιβλίου) ή 12 (άθλοι του Ηρακλή) που είναι πολλαπλάσιο του 3: αυτό είναι χαρακτηριστικό και των δημοτικών τραγουδιών και του έπους)

**Λύση** (κατά κανόνα έχουμε καλό και ευτυχισμένο τέλος, ο ήρωας βρίσκει αυτό που αναζητά ή πετυχαίνει τον σκοπό του)

**Βασικά χαρακτηριστικά του λαϊκού παραμυθιού**:

* Απλότητα μύθου
* Πλαστή υπόθεση
* Μεγάλο σε έκταση
* Αοριστία τόπου και χρόνου (διαχρονική αξία)
* Ανωνυμία ηρώων
* Υπερφυσικό στοιχείο (άνθρωποι που πετούν, ζώα που μιλούν, μάγοι, γίγαντες, δράκοι, κτλ)
* Μαγικοί αριθμοί (3, 7, κ.α)
* Σύνδεση με τη ζωή και τις ασχολίες των ανθρώπων
* Εκφραστική λιτότητα (απλή γλώσσα, μικρές περίοδοι και κύριες προτάσεις)
* Προφορικότητα
* Χρήση διαλόγου, φραστικά μοτίβα (Μια φορά κι έναν καιρό, έζησαν αυτοί καλά και εμείς καλύτερα)
* Επιμύθιο- ηθικό δίδαγμα
* Αίσιο τέλος

**Δίδαγμα:**Από το παραμύθι διδασκόμαστε ότι ο άνθρωπος όταν δουλεύει αισθάνεται ικανοποιημένος, αμείβεται, νιώθει χαρά και ευτυχία. Για παράδειγμα, το διάβασμα, ως πνευματική εργασία μας κάνει πιο έξυπνους! Στο παραμύθι μας υπάρχει η αντίθεση ανάμεσα στον κόσμο των φτωχών και των πλουσίων. Ο φτωχός γέροντας όμως είναι αυτό που κατέχει τη σοφία ενώ ο βασιλιάς με όλα τα πλούτη του κόσμου, είναι δυστυχισμένος. Άρα τα υλικά αγαθά δεν φέρνουν τη γνώση και την ευτυχία.